Aukra kommune

Nyjordvegen 12

6480 Aukra

Sissel Oliv Garseth

Hjertvikberget 9

6480 AUKRA

**Høyringsuttale – søknad om lokasjon for ope oppdrettsanlegg ved Orrholmen – frå Måsøval Fiskeoppdrett AS, Sistranda**

Eg ønskjer at Aukra kommune, ved Formannskapet, i sin uttale går imot søknaden til Måsøval Fiskeoppdrett as Sistranda, om etablering av oppdrettslokasjon ved Orrholmen i Aukra kommune.

Argumentasjonen for dette standpunktet tek utgangspunkt i Naturmangfoldslova sin formålsparagraf, kor det står at

«*Lovens formål er at naturen med dens biologiske, landskapsmessige og geologiske mangfold og økologiske prosesser tas vare på ved bærekraftig bruk og vern, også slik at den gir grunnlag for menneskenes virksomhet, kultur, helse og trivsel, nå og i fremtiden, også som grunnlag for samisk kultur.»*

1. **Området er av særskilt høg verdi for lokalbefolkninga sitt kvardagsliv, helse og trivsel – no og i framtida.**

Området har ein særleg høg verdi for lokalbefolkninga. Området vert nytta i dag til kystfiske og fritidsfiske og -fangst av fisk, krabbe og hummar. Det er to småbåthamner i nærområdet knytt til denne aktiviteten (i Småsundet og på Småge).

Området er også av særleg høg verdi for lokalbefolkninga fordi det er to badestrender i nærområdet (Hjertvikleira og Horremsleira) som er i flittig bruk av badegjestar i sommarsesongen og området er brukt til leik- og fritidsaktivitet og av turgåarar året rundt. Dei to badestrendene og tilhøyrande fasilitetane med benkar, gapahuk, partytelt og toalett, er viktige møteplassar i Aukra-samfunnet.

Etablering av eit oppdrettsanlegg vil forringe opplevinga gjennom å beslaglegge og privatisere areal.

Det vert støy, lys, båttrafikk og forureining i form av næringssalt, fôrrestar og fiskeavføring/slam som vert ført med straum og draget i samband med flo og fjøre. Det er godt kjent at villfisk vert trekt mot oppdrettsanlegg og beiter på fôrrestar og avføring. Dette forringar kvalitet villfisken som matfisk.

1. **Fiskeoppdrett inneber ei privatisering av den blå allmenningen.**

Eit oppdrettsanlegg ved Orrholmen vil legge beslag på og privatisere eit sjøareal langt større enn avgrensninga vist til på kartet. Produksjonen ved anlegget vil bety auke i trafikk med større båtar. Det er brønnbåter for inntransport av smolt, sortering og slakting. Inntransport av fôr, gjennomføring av lusebehandlingar, oppdrettsservice som notvask, notskifte, uttransport av død fisk med meir.

Produksjonen ved anlegget vil legge beslag på sjøallmenningen og kan ikkje tillatast der det kan komme i konflikt med kystfisket og allmen bruk.

1. **Hjertvika naturreservat.**

Naturreservatet vart oppretta av Miljøavdelinga i Møre og Romsdal Fylke i 2002. Det er utarbeidd ein Forvaltningsplan for naturreservatet som beskriv det særeigne for området. Det er lagt strenge restriksjonar for ferdsel og bruk av området på grunn av det skjøre økosystemet.

Havstraumen, sørvesten og draget i forbindelse med flo og fjøre vil frakte alt av avfall og forureining frå anlegget inn i naturreservatet som ligg berre litt over 4 km frå. Dette kan ha store konsekvensar for naturreservatet og økosystemet der.

1. **Dyre-, fisk og fugleliv og -helse.**

**Området er eit utprega oterhabitat**. Oter er ein truga art og er derfor varig verna. Oteren er ein indikatorart i Naturindeksen, som måler tilstanden til det biologiske mangfaldet i Norge og gjev ei oversikt over utviklinga i økosystema for utvalde artsgrupper og tema.

Det er eit kjent problem at oter tek seg inn i oppdrettsnøter som fører til mellom anna drukning eller nedskyting. NINA (Norsk Institutt for Naturforskning) skal gjennomføre eit forskingsprosjekt knytta til oteren, også i dette området, finansiert av Norske Shell. Målet er mellom anna å finne ut kor stor bestanden er og hva som truer bestanden.

Det er ikkje gjennomført ei systematisk **kartlegging av fuglelivet** i det aktuelle området. Det betyr at ein heller ikkje i ettertid kan seie kva konsekvensar akvakultur og påverknad frå akvakultur har på vade- og sjøfugl. Orrholmen og sjøarealet rundt er viktig hekkeplass og eit viktig matfat for ei rekke fugleartar. Ein kjent årsak til at fugleartar dukkar under er arealbruksendringar (jf Artsdatabanken). Norsk Ornitologisk Foreining (NOF) er mellom anna bekymra for bestanden av ærfugl, vipe, spove, sjøorre. Desse veit vi finns i området kring Orrholmen og i naturreservatet. Vern og berekraftig bruk av areal er med på å redusere dei negative effektane av at fugleartar vert sterkt redusert.

**Gyteområde** for mellom anna torsk og hyse som er innteikna på kart til Statens kartverk ligg rett ved omsøkt oppdrettslokasjon. Ein kan då tenke seg at vegen fisken kjem seg til og frå gytefelt vert forstyrra av oppdrettsanlegget og at forureining og endringar av sjøbotnen har negative konsekvensar for sjølve gyteprosessen. Lokalkunnskap frå kyst- og hobbyfiskarar visar til at gytefelta er noko annleis og at fiskeartane er fleire enn karta angir. Er då gyteområda og artsmangaldet tilstrekkeleg kartlagt?

Det vert då ikkje rett å legge eit oppdrettsanlegg i dette området då det vil ha negative konsekvensar for gytande fisk og ferdselen til denne, til og frå gytefeltet.

Ein **bærekraftindikator er** **kor stor andel av oppdrettslaksen som dør**. Om lag 20 % av fisken som vert sett i sjøen døyr, og rapportar visar at det var meir i 2018 enn i 2017. Lakselus er i aukande grad resistent mot legemidlar. For å halde lusesituasjonen i sjakk vert difor såkalte ikkje-medikamentelle metodar, som spyling og varmvatnbehandling av laksen brukt. Det vert og brukt anna fisk som Leppefisk og Rognkjeks for å avhjelpe situasjonen i mærdene. Det vert reklamert både heime og ute for kor sunn og god norsk laks er, og vi ser for oss ein laks som sprett oppover eit stryk i ei elv. Er dette eit riktig bilde?

1. **Oppdrett og bærekraft**

Det er politisk bestemt at vekst i oppdrettsnæringa skal vere bærekraftig og basert på ein føre var tilnærming. Det bør ikkje verte gitt konsesjon til nye lokalitetar i sjø før problema med lakselus, rømming og avfall er løyst på ein tilfredsstillande måte.

Nærings- og fiskeridepartementet har etablert eit **trafikklyssystem** for regulering av vekst i oppdrettsnæringa. Systemet er basert ein bærekraftindikator, som er estimert dødelighet hos vill laksesmolt som følgje av smitte frå lakselus frå oppdrettsnæringa. Sidan oppstarten i 2016 har området fra Stadt til Hustavika hatt gul farge i trafikklyssystemet. Dette betyr at den estimerte dødeligheten hos villakssmolten som følgje av lakselus fra oppdrettsnæringen er mellom 10 og 30 %. Gul farge betyr at oppdrettsnæringa ikkje tilfredsstiller krav til bærekraft og dermed ikkje skal vekse. En annan aktuell bærekraftindikator er dødelighet hos oppdrettsfisken. Dødeligheten gjenspeglar helse og velferd for oppdrettsfisken i merdene, og det det vert arbeidd frå flere hald for å inkludere dødelighet i trafikklyssystemet. I 2018 døde 17,5 % av laksen og regnbueørreten i merdene i Møre og Romsdal. Dette ligger over landsgjennomsnittet og er ei auke fra 2017.

Både dødelighet til oppdrettsfisken sjølv (helse og velferd) og dødelighet påført vill laksesmolt tilseier at oppdrettsnæringa ikkje bør vekse i området fra Stadt til Hustavika, inklusiv området i og rundt Aukra kommune.

Det er mange anlegg rundt og i Aukra kommune – ved Orten, på Ræstad, på Sanda, på Hoksneset – det vil seie at naturområda allereie er belasta med fleire anlegg. Så slik sett kan politikarane ta det heilt med ro. Det er oppdrettsnæring i og rundt Aukra kommune. Vi må ikkje å seie ja til fleire.

1. **Nye arbeidsplassar vs eksisterande arbeidsplassar.**

Omkostningar i form av negative verknader på miljø og trussel mot eksisterande arbeidsplassar er større enn positive verknader i form av eventuelt nye arbeidsplassar knytta til etablering av oppdrettsanlegg på Orrholmen. Eg er bekymra for at eit slikt anlegg vil få konsekvensar for eksisterande næringar og dermed arbeidsplassar i kommunen/regionen. Eksempel på dette er kystfiske og -fangst, saltutvinning, turisme og natur- og kulturopplevingar i den regionale reiselivsatsinga «Øyriket i Romsdal». Turisme knytt til opplevingar sysselsett langt fleire og har eit helt anna potensiale til å bli større og til å utvikle seg berekraftig enn det ein ser i oppdrettsnæringa no. Skal desse næringane kunne utvikle seg må vi ta vare på naturen vår.

1. **Staten lyser ut gratis utviklingskonsesjonar for å få nyvinning i oppdrettsnæringa,** mellom anna fordi en ser negativ innverknad på kyst og fjordsystem, og ønsker å flytte belastinga på miljøet. Landbasert fiskeoppdrett er på full fart inn. Etableringa ved Harøysundet er eit eksempel på dette. Med lukka system for reinsing på alt avfall, gjenbruk av dette avfall i andre næringar og betre kontroll på sjukdom og fiskevelferd, er eit mykje betre alternativ til opne oppdrettsanlegg i sjø.
2. **Erfaringar med tidlegare og eksisterande oppdrettsanlegg rundt Gossen,** både på Sanda, i Boktå, i Hoksneset  og på Aukraholmane (tidlegare lokasjon) er at områda er mindre attraktivt å bruke, både fiske- og badefasilitetar, på grunn av forureining fra tidlegare og eksisterande anlegg.
3. **Aukra kommune sin kommuneplan**

Aukra kommune har nyleg vedteke **samfunnsdel til kommuneplanen**.

Eg ønskjer å trekke fram nokre av satsingsområda som eg meiner underbygger min argumentasjon knytt til at Aukra kommune bør gå imot søknaden frå Måsøval Fiskeoppdrett as.

Satsingsområdet ATTRAKTIV KOMMUNE.

Eit av måla er at «Aukra kommune skal kunne tilby ein variert arbeidsmarknad» og eit av tiltaka knytta til dette målet er å «Legge til rette for bærekraftig utvikling av jord- skog- og havbruk og næringar knytt til desse».

Eg meiner at det ikkje bør kome fleire oppdrettsanlegg i og rundt Aukra kommune. Det vil ikkje vere berekraftig etter trafikklyssystement til Nærings- og Fiskeridepartementet som visar gult lys mellom Stadt og Hustadvika. Lokasjonen ved Orrholmen er i tillegg i eit område som har spesiell høg verdi for lokalbefolkninga, ligg i eit gyteområde og nært eit naturreservat. Aukra kommune kan slik ikkje støtte søknaden.

Eit anna satsingsområde er KLIMA OG MILJØ.

Eit av tiltaka er «I all fysisk planlegging og tilrettelegging skal kommunen legge vekt på å førebygge uhell, ulykker og uønska naturhendingar».

Eg meiner Aukra kommune bør oppfordre og støtte næringar som er bærekraftige og eller som bygger på kultur og naturopplevingar dersom dei skal vere knyt til naturområda.

Satsingsområdet BARN OG UNGE.

Det er dei som no er barn og unge vi legg til rette for i vår arealplanlegging og vår arealbruk. Eg legg merke til at ungdomsrådet har uttalt seg og eg meiner vi skal lytte til dei som skal ta over arealet etter oss. Eg meiner at Aukra kommune gjennom si arealplanlegging bør sette av verne områder til friluftsliv for lokalbefolkninga no og for framtida.

Satsingsområdet AUKRA I REGIONEN.

Målet her er at «Aukra skal styrkast som attraktivt reise- og friluftsområde» Eg meiner at arealet må vernast frå industri og heller nyttast til reise- og friluftsområde.

**«Arealdelen til kommuneplanen skal vere det kartmessige biletet av prioriteringane og satsingane i samfunnsdelen»** (Samfunnsdelen av kommuneplana, s. 4).

Eg meiner at den nyleg vedtekne samfunnsplana for korleis Aukra-samfunnet skal utvikle seg i framtida bør gjenspegle seg i korleis arealplanlegginga og arealdisponering vert gjort. Eg meiner med dette at Aukra kommune, ved Formannskapet, må gå imot søknaden om oppdrettsanlegg ved Orrholmen.

Aukra 8.3.19

Sissel Oliv Garseth